Împușcături în județul Ilfov! O femeie din comuna 1 Decembrie a auzit, marți dimineață, două focuri de armă și, ulterior, a găsit în fața porții sale un bărbat inconștient. Echipajele de intervenție au constatat decesul bărbatului, iar procurorii efectuează cercetări.

Actualizare 14:35. Autorul crimei din județul Ilfov a fost prins, după câteva ore de căutări.

Actualizare 12:10. Motivul crimei de marți dimineață din comuna 1 Decembrie este gelozia, spun reprezentanții Parchetului Tribunalului Ilfov, potrivit Mediafax.

De altfel, femeia care s-ar afla la originea conflictului a fost sunată de mai multe, ori în timp ce era audiată, de cel bănuit de crimă. Acesta nu are calitatea de suspect, deoarece ancheta încă este în plină desfășurare, mai arată sursa citată.

Bărbatul a murit după ce a fost împușcat de mai multe ori. Trupul acestuia este, în prezent, la autopsie.

„În această dimineață, în jurul orei 03:17, Inspectoratul de Poliție al Județului Ilfov a fost sesizat de către o femeie, cu privire la faptul că, în timp ce se afla în comuna 1 Decembrie a auzit 2 focuri de armă și a găsit în fața porții o pesoană inconștientă, de sex masculin”, informează Poliția Ilfov.

Potrivit sursei citate, la fața locului s-au deplasat polițiștii din Măgurele, polițiști din cadrul Serviciului de Investigații Criminale și Serviciul Arme, Explozibili și Substanțe Periculoase, precum și ambulanța, care au constatat decesul bărbatului prin împușcare. De asemenea, a fost anunțat Servicul de Medicină Legală.

„În prezent se efectuează cercetări sub aspectul săvârșirii infracțiunii de omor calificat, urmărirea penală fiind în competența exclusivă a procurorilor de pe lângă Parchetul Tribunalului Ilfov”, mai arată Poliția Ilfov.

Până la această oră nu se cunosc informații despre agresor.

Editor web: George Costiță